पिछली बार आपको एक पेंटर शायर से मिलवाया आज मिलिए एक इंजिनीयर शायर से. वैसे इंसान दिल से शायर होता है पेशे से नहीं इसीलिए आज शायरी के आकाश पर चमकने वाले अधिकांश सितारे किसी न किसी ऐसे पेशे से जुड़े हुए हैं जिनका शायरी से दूर दूर तक का नाता नहीं है. कहने का सीधा सा मतलब है के वो दिन अब लद गए जब मियां ग़ालिब जैसे पाए दार शायर सिर्फ और सिर्फ शायरी ही किया करते थे, तब शायरी पेशा था अब शौक है. आज का शायर चूँकि ज़मीन से जुड़ा हुआ है इसी कारण आज की शायरी में जामो-मीना, हुस्नो-इश्क की जगह इंसानी जद्दोजहद ने ले ली है. आज का शायर अपनी और अपने जैसे दूसरों की तकलीफें और खुशियाँ अपनी शायरी में ढालता है इसी कारण आज की शायरी अवाम की अपनी दास्ताँ है.